इंराजि 24/12/2017 खालारखालि आलाराम ग’यारीखौ आं फ’नाव बुंहरदोंमोन – दाउबायनो थाखाय थियारि जाबायदा नोंथां, आरो मा मा गानग्रा-जोमग्रा लानांगोन होननानै। मानोना, बे बोथोराव इन्दनेसियायाव गोलोम बोथोर। गुदुं गानग्रा-जोमग्रा लायाब्लाबो जागोन। नाथाय, जोंनि हादराव गोजां बोथोरखाय कलकाटासिम गोजांनायखौ होबथानो क’ट लाब्लानो जागोन। अब्ला, ग’यारीआ फंसे बाथ्राखौ हरखाब बुंबाय – बिथांआलायनो गुवाहाटिनिफ्राय कलकाटासिम 3:25 रिंगानि फ्लाइटजों थांनो हानाय नंलिया। मानोना बिथांनि फरायसालियाव 03/01/2018 खालारनिफ्राय 05/01/2018 खालारसिम “गुण’उत्स्वब” जागोन बेवनो बिथांआ गाहाइ फोरोंगिरि। कलकाटासिम आंखौ हारसिं थांग्रोनो बुंबाय। गाव मोनाबिलिनि फ्लाइटजों थांसिगोन, उनाव कलकाटायाव ज लोगो लाहैगोन। ग’यारीया बेदि बुंनायाव जोबोद गोनो-गोथो जाबाय आंहा। फारसेथिं टिकेटनि फैसाया ओरैनो थांगारगोन आरो केन्सेलेस’न खालामब्लाबो 7,742 रांनि मादाव 1,500 रांल’ रिटार्न मोनगोन। ओंखायनो आं थिरांथा खालामनायसै दि रांआ लोगोथिनिख्रुइ देरसिन जानो हाया। बे खोथाखौ नोजोर बोनानै दाउबायनायाव हारसिंआ मोजां जानाय नङा साननानै लोगोसेयैनो थांनो खोथा होनायसै आं।